作者:劉學箕
標題:賀新郎
內容:莫向愁人說。嘆人生、不如意事，十常七八。是則中年傷懷抱，客裡何堪送客。又添取、一襟悽咽。岸柳凋零秋容澹，黯消凝、怎忍輕攀折。重會面，甚時節。杏花麗日梅花雪。記當時、一觴一詠，楚雲湘月。別後君休勞春夢，轉眼江南塞北。莫漫被、閒愁縈結。且判離筵今夕醉，霎時間、便見蘭舟發。空悵望，水雲闊。